Ellen Trane Nørby (V), 2011-10-12:
Jeg kan jo forstå på ministerens partiformand, at regeringen har fremlagt et finanslovforslag – et finanslovforslag, som er identisk med det, som VK-regeringen fremsatte.
Derfor kan jeg ikke forstå, hvordan det kan være så svært at svare på et helt simpelt spørgsmål.
Finanslovforslaget er jo fremlagt, og det indeholder også de elementer fra genopretningspakken, som var nødvendige set i lyset af den globale økonomiske krise og de dønninger, som den også har bragt med ind over Danmark, og hvor en ansvarlig regering selvfølgelig sørger for, at der er balance i økonomien.
Derfor må det jo være naturligt, at ministeren svarer på spørgsmålet om de ændringer som følge af genopretningspakken, som ministeren jo har turneret land og rige rundt med ville blive rullet tilbage, i det øjeblik der kom en ny regering, og om, hvor de 5 mia. kr. ekstra, der ville blive tilføjet uddannelses- og forskningsområdet, er blevet af.
Så er jeg jo nødt til endnu engang at sige, at jeg er glad for, at ministeren bekræfter, at det er korrekt, at den tidligere regering netop var ambitiøs på det her område og i år brugte mere end 18 mia. kr. ekstra på uddannelses- og forskningsområdet, end der blev gjort i 2001, da man overtog regeringsmagten.
Derfor må jeg da også gå ud fra, at de 5 mia. kr., som ministeren har turneret land og rige rundt og talt om, kommer oven i de 18 mia. kr.
Men man har måske tænkt, at det skulle være ud fra 2001-niveauet?
Jeg er da glad for, at ministeren anerkender, at der i år bliver brugt mere end 18 mia. kr. ekstra på uddannelse og forskning, end der gjorde i 2001, og at det jo sådan set understreger, at den tidligere regering var utrolig ambitiøs på det her område.
Det gælder også, når vi ser på forskningsmålsætningen, hvor Danmark jo er et blandt tre lande i EU, som lever op til 1-procents-målsætningen, og hvor rektoren for DTU tidligere har været ude at sige, at det for år tilbage var noget, man sad og jokede med på lærerværelset, og at det nu lige pludselig var noget, der blev realiseret.
Så jeg er da glad for, at ministeren anerkender de store ambitioner, der har været, og også den store tilførelse af midler, der har været til uddannelses- og forskningsområdet, men det ændrer ikke ved, at ministeren ikke svarer konkret på et eneste af de spørgsmål, jeg stiller ministeren.
For ministeren har jo lovet, at der kommer 5 mia. kr. ekstra til det her område, og jeg ved, at der er aktører derude, som har siddet spændt og ventet – nogle, der sågar har stemt rødt eller radikalt ved det her valg – fordi ministeren og ministerens kollegaer lovede, at der kom 5 mia. kr. ekstra.
Derfor er det jo relevant at spørge helt konkret: Hvornår kommer de her 5 mia. kr. ekstra, og hvem er det, der skal have de her 5 mia. kr. ekstra?
Det er jo det, de har stemt for.
Men så vil jeg egentlig gerne vende lidt tilbage til videnskabs- og uddannelsesområdet – og stort tillykke til ministeren på området.
Det er jo et spændende område at besidde, det er i hvert fald et område, som vi har investeret enorme ressourcer i, faktisk så meget, at Danmark er det land i OECD, der bruger mest af sin BNP på uddannelsesstøtte og på uddannelse.
Det er en ambition, som vi har brugt mange kræfter på at gennemføre, for det er vigtigt, at vi investerer i forskning og uddannelse.
Det til trods har ministeren jo flere gange kritiseret den tidligere VK-regering for ikke at investere nok i uddannelse og forskning og bl.a. kritiseret genopretningspakken, hvor man netop tog ansvar for situationen i dansk økonomi.
Ministeren har sågar under valgkampen fået et faktatjek i dagbladet Politiken, hvor ministerens udtalelser om, at den tidligere regering ikke havde investeret i uddannelse, blev bedømt som usande, fordi der jo med den finanslov, vi arbejder på lige nu, er brugt over 18 mia. kr. mere på uddannelse og forskning, end der blev i 2001.
Når det nu er sådan et område, som ministeren er gået så meget op i, og hvor jeg deler ambitionerne om at det altid ville være skønt at investere mere, så vil jeg blot, ligesom nogle af mine kollegaer har gjort, spørge ind til, hvad der er sket med de 5 mia. kr., som ministeren jo har turneret land og rige rundt med skulle investeres ekstra i uddannelse.
Hvornår er det, at efterskolerne kan forvente, at de ekstra penge kommer?
Hvornår er det, at universiteterne kan forvente det?
Hvornår kan de aktører, som helt konkret er blevet lovet, at der var besparelser, der ville blive rullet tilbage, og at der ville blive tilført ekstra midler, forvente, at de kommer, for det må man vel forvente at ministeren står ved?